ቤቶች ኮርፖሬሽን  በሕገወጥ መሬት ወረራና ቤቶች ዕደላ ላይ ለመነጋገር ፈቃደኛ አለመሆኑን ዕንባ ጠባቂ ተቋም አስታወቀ
የፌዴራል ዋና  ዕንባ ጠባቂ ተቋም በአዲስ አበባ ከተማ በሕገወጥ አሠራር በርከት ያሉ የጋራ ቤቶች ስለመታደላቸውና  የመሬት ወረራ ስለመከናወኑ በወጣው መረጃ ላይ፣ ምርመራ ለማድረግ ቢሞክርም፣ የአዲስ አበባ ከተማ አስተዳደር ቤቶች ኮርፖሬሽን  ማብራሪያ ለመስጠት ፈቃደኛ አይደለም ሲል ወቀሳ አቀረበ።በ2012 ዓ.ም. መጨረሻ አካባቢ የኢትዮጵያ ዜጎች ለማኅበራዊ ፍትሕ (ኢዜማ)፣ በአዲስ አበባ ከተማ በሚገኙ የተለያዩ ክፍላተ ከተሞች በመንግሥት መዋቅሮች ድጋፍ ያለው ሕገወጥ የመሬት ወረራና የኮንዶሚኒየም ቤቶች ዕደላ መደረጉን የሚያመላክት ሪፖርት  ይዞ መውጣቱ ይታወሳል። በተለይም በአምስት ክፍላተ ከተሞች ከ210 ሺሕ ካሬ ሜትር በላይ መሬት በሕገወጥ መንገድ መያዙን፣ በሕጋዊ መንገድ ተመዝግበው ከ15 ዓመታት በላይ የቆጠቡ የከተማዋ ነዋሪዎች ቤት ሳያገኙ፣ በሺዎች የሚቆጠሩ ቤቶችን ከሕግ ውጪ ላልተመዘገቡ ሰዎች መታደላቸውን ይፋ አድርጎ ነበር።የፌዴራል ዕንባ ጠባቂ ተቋም ሪፖርቱን መሠረት አድርጎ የችግሩን ሁኔታ ለማጣራት ዋና ሥራ አስኪያጁን ለማነጋገርና መልስ ለማግኘት ቢጠይቅም፣ ምንም ዓይነት መረጃ ለመስጠት ፈቃደኛ አለመሆናቸውን ሲል ዋና ዕንባ ጠባቂ እንዳለ ኃይሌ (ዶ/ር) ለሪፖርተር ገልጸዋል።ፍትሐዊ ባልሆነ መንገድ ተሰጠ ስለተባለው መሬት ዋና ሥራ አስኪያጁ የሰጡት መልስ ‹‹አጥጋቢ›› አይደለም ያሉት ዋና ዕንባ ጠባቂው፣ ቤት የሚሰጥበትን መሥፈርትና አሠራር ለማወቅ የተደረገው ጥረት ሳይሳካ እንደቀረ ገልጸዋል።ጉዳዩን አስመልክቶ ዕንባ ጠባቂው ለሕዝብ ተወካዮች ምክር ቤት ለሕግ፣ ፍትሕና ዴሞክራሲ ጉዳዮችና ለከተማ ልማትና ኮንስትራክሽን ጉዳዮች ቋሚ ኮሚቴ፣ እንዲሁም ለአዲስ አበባ ከንቲባ ወሮ አዳነች አቤቤ ጥያቄ ማቅረቡንና መልስ እየጠበቀ እንደሆነ ገልጿል።የአዲስ አበባ ቤቶች ኮርፖሬሽን ኃላፊዎች ስለተባለው ጉዳይ መልስ በመስጠት ማመን ወይም ማስተባበል ሲኖርባቸው፣ ነገር ግን ዝም ካሉ ችግሩን አንዳመኑ አድርገን ልንወስደው እንችላለን፤›› ሲሉ ዋና ዕንባ ጠባቂው አስታውቀዋል፡፡ የተባለው ጉዳይ ግልጽ መሆን ስላለበትና ዕንባ ጠባቂ ተቋምም ተጠሪነቱ ለፓርላማው በመሆኑ፣ ወደፊት ከከተማ አስተዳደሩ ባለፈ ምክር ቤቱ ማብራሪያ እንዲሰጥበት ጥያቄአቸውን እንደሚቀጥሉበት አክለው ገልጸዋል።ሪፖርተር በጉዳዩ ላይ የከተማ አስተዳደሩ ቤቶች ኮሮፖሬሽን ኃላፊዎች ዘንድ በመደወል ማብራሪያ ለማግኘት ያደረገው ጥረት ሳይሳካ ቀርቷል፡፡